贈趙公旦
作者：張嵲
朝代：宋

paragraphs: 少年意氣隘九州，遠别不爲兒女愁。
秪今摧頽落異縣，跬步信宿生離憂。
况今送子又千里，使我别緒何能休。
憶昔石城初識面，兩髦紒幘君纔收。
余方弱冠事科舉，竝轡共適東西州。
春風尋勝襄傍寺，夜月復登臨漢樓。
鳳林花開無遠近，漁梁柳暗迷汀洲。
荆門至陋不足數，杏山百丈清泉幽。
徑過物色盡可記，至今夜夢當時遊。
從兹一别星再終，相望不啻馬牛風。
臨安相見各驚歎，君非丁壯予老翁。
長離更挟鵷鶵至，射策同攀郄詵桂。
上書不肯干相公，頫首甘爲州縣吏。
故人義重非時俗，三程過我荒村寺。
歡言不覺春夜闌，破月已上前林端。
一杯相屬且自適，莫話舊遊成慨歎。
聞君早有求田約，四方寧有襄陽樂。
時平我則徑西歸，遠追高士鹿門期。